תקופת אכשרה היא תקופה המתחילה ביום ההצטרפות לביטוח ומסתיימת לאחר תקופה המוגדרת בפוליסת הביטוח. בתקופה זו המבוטח משלם על ביטוח בריאות, אך הוא אינו יכול להפעיל אותו, גם אם קרה מקרה שביטוח הבריאות מכסה.
בתקנוני שב"ן יש תקופות אכשרה שונות לכיסויים שונים, לצד פטורים מתקופות אכשרה, חלקם דומים בכל קופות החולים וחלקם יחודיים לכל קופה.
בביטוחי הבריאות הפרטיים קיימות תקופות אכשרה, וכדאי לבדוק בכל פוליסה אם יש מקרי פטור ממנה. ברוב המקרים תאונות פטורות מתקופת אכשרה בעוד נושאים הקשורים לטיפולי פוריות, הריון ולידה נוטים לתקופות אכשרה ארוכות יותר.
כאשר מחליפים ביטוח בריאות אחד באחר, הן בשב"ן כאשר עוברים קופת חולים והן במעבר בין ביטוחי בריאות פרטיים - אפשר לבקש ולקבל פטור מתקופת אכשרה.
בביטוחי בריאות פרטיים המסתיימים ומתחדשים אוטומטית מידי שנתיים, תקופת האכשרה מופעלת רק בזמן ההצטרפות הראשונה ולא בזמן החידושים.